উলিপুরের মুন্সিবাড়ি পরিবার

উলিপুরের মুন্সিবাড়ি পরিবার ছিল  বাংলাদেশের রংপুর বিভাগের কুড়িগ্রাম জেলায় অবস্থিত একটি সামন্ততান্ত্রিক জমিদার পরিবার। এটি বাংলার শাসকগণের  একজন কর্মকর্তার দ্বারা অষ্টাদশ শতাব্দীর মাঝামাঝি সময়ে প্রতিষ্ঠিত হয়।

ইতিহাস
ব্রজেন্দ্র লাল মুন্সির সময়কালে কানাই লাল সরকার নামের একজন তত্ত্বাবধায়ক নিয়োগ দেওয়া হয়। তার মতে, আফশারি রাজবংশের ষষ্ঠ নবাব ও বাংলা, বিহার এবং উড়িষ্যার নবাব সিরাজউদ্দৌলার শাসনামলে, বনওয়ারী মুন্সি নবাবের অধীনে একজন কর্মচারী ছিলেন, যার পদবী ছিল মুন্সি।

একদা, বনওয়ারী মুন্সি শিকারের উদ্দেশ্যে বামনী নদী পেরিয়ে ধরণীবাড়ী ইউনিয়নের বর্তমান এলাকায় এসেছিলেন। তিনি এই ভূমি পছন্দ করেন এবং নবাবের কাছে তা উল্লেখ করে নিজের জন্য কিছু জমি প্রার্থনা করেন। ফলস্বরূপ, তিনি নিজের জন্য ২১.২০ একর এবং লক্ষ্মীনারায়ণের জন্য অতিরিক্ত ১১.২০ একর জমি লাভ করেন। বনওয়ারী মুন্সি এবং লক্ষ্মীনারায়ণের তত্ত্বাবধানে পরিবারটি প্রায় ৩৪ একর জমির ওপর ভিত্তি করে জমিদারি প্রতিষ্ঠা করে।

এছাড়াও জনশ্রুতি আছে যে, কাশিমবাজার এস্টেটের সপ্তম জমিদার কৃষ্ণনাথ নন্দী একটি খুনের মামলায় আদালতে দাঁড়ানোকে অসম্মানজনক মনে করে ৩১ অক্টোবর ১৮৪৪ সালে নিজ বাড়িতে আত্মহত্যা করেন। তার মৃত্যুর পর স্ত্রী মহারাণী স্বর্ণময়ী জমিদারির দায়িত্ব গ্রহণ করেন। তখন তার হিসাবরক্ষকের দায়িত্বে ছিলেন বিনোদ লাল নামের এক মুনসেফ বা মুন্সি। মহারাণীর অনুমতি নিয়ে তিনি এ স্থানে শিল্পনৈপুণ্যে ভরপুর মুন্সিবাড়িটি নির্মাণ করেন। ভবনের একটি শিলালিপিতে ১৮৮০ খ্রিষ্টাব্দ উৎকীর্ণ থাকায় ধারণা করা হয়, মুন্সিবাড়ি এই সালেই নির্মিত হয়েছিল।

সরকারের অধীনে ইসলামিক মিশন ও ফাউন্ডেশন প্রায় এক শতাব্দী ধরে ভবনের সংলগ্ন ৭.৪২ একর জমি অধিগ্রহণ করে। সেখানে স্থানীয়দের জন্য একটি হাসপাতাল এবং একটি মসজিদ স্থাপন করা হয়। এছাড়াও, কিছু জমি স্থানীয়দের বার্ষিক ইজারার ভিত্তিতে দেওয়া হয়।
পরিবার
কথিত আছে যে, বনওয়ারী মুন্সির কোনো সন্তান ছিল না। এই কারণে তার স্ত্রী কাদিংগিনী মুন্সি লক্ষ্মীনারায়ণের প্রতিষ্ঠিত এই জমিদারির সেবায় নিয়োজিত রাখার উদ্দেশ্যে বিনোদ লাল নামের এক পুত্রকে দত্তক নেন। পরবর্তীতে দেখা যায়, বিনোদেরও কোনো উত্তরাধিকারী ছিল না। তার স্ত্রী কৃষ্ণা কমিনী একই উদ্দেশ্যে ব্রজেন্দ্রলাল নামের আরেকজন পুত্রকে দত্তক নেন। অবশেষে, ব্রজেন্দ্রলাল মুন্সির স্ত্রী আশারথা মুন্সি দুই কন্যাসন্তানের জন্ম দেন। জ্যেষ্ঠ কন্যার নাম শুচি রানি এবং কনিষ্ঠার নাম শুশমা, যিনি অল্প বয়সেই মৃত্যুবরণ করেন।

শুচি রানির বিয়ে হয় কুষ্টিয়ায়, পরবর্তীতে তার পরিবার কলকাতায় গিয়ে বসবাস শুরু করে। তার সন্তান শুশমাকান্তি  পরিবারসহ কলকাতায় বসবাস করেন। ১৯৬০ সালে ব্রজেন্দ্র লাল মুন্সি মারা যান। এরপর শুচির মা আশালতা জমিদারির উত্তরাধিকার নিশ্চিত করতে বিহারী লাল নামে একজন পুত্রসন্তান দত্তক নেন। বাংলাদেশের স্বাধীনতা যুদ্ধের পর মুন্সি পরিবারের প্রধান বিহারী লাল মুন্সি কলকাতায় গমন করেন এবং মুন্সিবাড়ির রক্ষণাবেক্ষণের দায়িত্ব স্থানীয় সাইফুর মিয়াকে দেন, যিনি পরে অভিযোগ অনুযায়ী এটি আরিফ মিয়ার কাছে হস্তান্তর করেন।
বিলুপ্তি ও সরকারি অধিগ্রহণ
তত্ত্বাবধায়ক আরিফ মিয়া সম্পত্তির দখল নেওয়ার চেষ্টা করলে স্থানীয়দের মধ্যে বিরোধের সৃষ্টি হয়। আরিফ মিয়া আগ্নেয়াস্ত্র থেকে গুলি চালালে দুইজন স্থানীয় ছাত্র গুলিবিদ্ধ হয় এবং তাদের একজন ঘটনাস্থলেই প্রাণ হারায়, অপরজন পরে আহত অবস্থায় মৃত্যুবরণ করেন। পরবর্তীতে একটি মামলা দায়ের করা হয় এবং তা খারিজ হয়ে যায়।

পরবর্তীতে বাংলাদেশ সরকার মুন্সিবাড়ি ও তার সকল সম্পত্তির দায়িত্ব গ্রহণ করে। ১৯৮৭ সালে,  ধরণীবাড়ি রাজস্ব কার্যালয় মুন্সিবাড়ি সম্পত্তির মধ্যে স্থাপন করা হয় এবং এখনও তাদের কার্যক্রম পরিচালিত হচ্ছে।

উত্তরাধিকার
জমিদার বাড়িটির প্রথম তলায় রয়েছে তিনটি কক্ষ। একসময় একটি কক্ষে ব্রজেন্দ্র লাল মুন্সির প্রতিকৃতি ছিল, যা ১৯৭১ সালের মুক্তিযুদ্ধের সময় পাক হানাদার বাহিনী বেয়নেট দিয়ে খুঁচিয়ে নষ্ট করে দেয়। জমিদার বাড়িটির ধ্বংসাবশেষের মধ্যে রয়েছে নাট মন্দির (একটি নাট্যশালা), দুর্গা মন্দির, বিষ্ণু মন্দির, খাবার ঘর এবং রান্নাঘর। এছাড়াও রয়েছে গোবিন্দ মন্দির, বসার ঘর, শয়নকক্ষ, উপরের তলায় বিশ্রামকক্ষ, স্নানাগারসহ একটি কূপ এবং শিব মন্দির। এই অট্টালিকা ছাড়াও এখানে রয়েছে একটি উন্মুক্ত মঞ্চ, তুলসী তলা এবং বাড়ির সামনে বিশাল এক সূর্য-পুকুর। স্থানীয় জনগণ এই সম্পত্তির পুকুরটি বিভিন্ন প্রয়োজনে ব্যবহার করছে।

বাড়িটির অন্যান্য অংশ বাংলাদেশ সরকার কার্যালয় হিসেবে ব্যবহার করছে এবং বাংলাদেশ প্রত্নতত্ত্ব অধিদপ্তর বাড়িটির রক্ষণাবেক্ষণের দায়িত্ব পালন করছে। প্রতি বছর মুন্সিবাড়ির প্রাঙ্গণে দুর্গা মেলা অনুষ্ঠিত হয়।

সংশ্লিষ্ট বাড়ি
অনুপ মতিলাল এবং রঞ্জনকুমার বন্দ্যোপাধ্যায় রচিত বারানগর: ইতিহাস ও সমীক্ষা গ্রন্থ অনুসারে, কলকাতার মুন্সিবাড়ির সূত্রপাত ওয়ারেন হেস্টিংসের (১৭৩২-১৮১৮) সময়কালে। ১৮৫৫ সালে নির্মিত ভবনটি একটি বৃদ্ধাশ্রমে রূপান্তরিত হয়।
আরও দেখুন
কুমিল্লার মুন্সিবাড়ি পরিবার
তথ্যসূত্র

 বহিঃসংযোগ 

 জার্নি থ্রু বাংলাদেশ কুড়িগ্রাম থেকে – উলিপুর মুন্সিবাড়ির সংক্ষিপ্ত ইতিহাস ও ছবি – দ্য ডেইলি স্টার পত্রিকায় প্রকাশিত

বিষয়শ্রেণী:বাংলার ইতিহাস
বিষয়শ্রেণী:বাংলার রাজবংশ
বিষয়শ্রেণী:ভারতীয় সম্ভ্রান্ত পরিবার
বিষয়শ্রেণী:বাংলাদেশী পরিবার
বিষয়শ্রেণী:বাংলাদেশী হিন্দু
বিষয়শ্রেণী:বাঙালি হিন্দু
বিষয়শ্রেণী:হিন্দু পরিবার
বিষয়শ্রেণী:বাঙালি জমিদার
বিষয়শ্রেণী:কুড়িগ্রাম জেলার দর্শনীয় স্থান